b'\n_START_ARTICLE_\nRojstni list\n_START_PARAGRAPH_\nRojstni list je prvi dokument, ki ga dobi vsak novorojen\xc4\x8dek. Vsako rojstvo mora biti namre\xc4\x8d po zakonu dokumentirano in ustrezno potrjeno. Podatek o rojstvu otroka na obmo\xc4\x8dju Republike Slovenije se v register vpi\xc5\xa1e na podlagi prijave rojstva, odlo\xc4\x8dbe pristojnega organa ali centra za socialno delo.\n_START_SECTION_\nIzdaja rojstnega lista\n_START_PARAGRAPH_\nPristojna upravna enota oz. njen mati\xc4\x8dni urad sta odgovorna za izdajo Rojstnega lista. V ve\xc4\x8djih mestih kot je Ljubljana ali Maribor to traja lahko do \xc5\xa1tiri tedne od sporo\xc4\x8ditve prijave rojstva. V manj\xc5\xa1ih krajih zaradi manj\xc5\xa1ega obsega, se ta lahko izda tudi prej. Rojstni list se dobi priporo\xc4\x8deno po po\xc5\xa1ti. \xc4\x8ce se zaradi kakr\xc5\xa1nih koli razlogov, ta dokument potrebuje \xc5\xbee prej, se je potrebno osebno zglasiti na mati\xc4\x8dnem uradu in vlo\xc5\xbeiti pisno vlogo za izdajo izpiska iz mati\xc4\x8dne knjige rojstev. Po preverbi star\xc5\xa1ev in otroka se izpisek tudi dobi. Dokler se ne dolo\xc4\x8di imena otroku, se rojstnega lista ne dobi. \xc4\x8ce se imena ne dolo\xc4\x8di \xc5\xbee ob rojstvu, ga morata star\xc5\xa1a sporo\xc4\x8diti \xc4\x8dim prej na mati\xc4\x8dni urad. Ime se mora dolo\xc4\x8diti v roku 30 dni, po tem bodo iz mati\xc4\x8dnega urada pozvali da se dolo\xc4\x8di otroku ime, druga\xc4\x8de dolo\xc4\x8dijo ime na mati\xc4\x8dnem uradu. EM\xc5\xa0O in rojstni list se izdata skupaj. EM\xc5\xa0O dolo\xc4\x8di upravljavec centralnega registra prebivalstva.\n_START_SECTION_\nElektronska pridobitev rojstnega lista\n_START_PARAGRAPH_\nZa izpisek lahko zaprosite tudi preko portala e-uprava s kvalificiranim digitalnim potrdilom. Na portalu je elektronski obrazec  za zahtevo za izdajo izpiska iz mati\xc4\x8dnega registra o rojstvu. V primeru e-vloge za izdajo izpiska je treba po elektronski poti poslati elektronsko podpisano in izpolnjeno vlogo za izdajo izpiska iz mati\xc4\x8dnega registra o rojstvu in overjeno skenirano pisno privolitev osebe, na katero se vpis nana\xc5\xa1a, kadar zahtevate izpisek za drugo osebo. Upravna enota preveri va\xc5\xa1o identiteto na podlagi uradnih evidenc in veljavnost elektronskega podpisa. V obeh primerih upravna enota izdani izpisek posreduje po po\xc5\xa1ti._NEWLINE_Izmenjava podatkov med bolni\xc5\xa1ni\xc4\x8dnimi informacijskimi sistemi in registri Ministrstva za notranje zadeve poteka preko aplikacije e-rojstva. Pred uvedbo sistema so morale bolni\xc5\xa1nice zato izpolniti vse potrebne organizacijske, tehni\xc4\x8dne in programske pogoje, ki jim omogo\xc4\x8dajo dostop do te aplikacije in izmenjavo podatkov z njo, hkrati pa zagotoviti tudi vse ostale ukrepe, potrebne za varovanje podatkov o novorojen\xc4\x8dku in njegovi mamici.'